In allen dingen nit bessers wesen mag den̄ der sele heil ze schaffen, darumb, ✳ so sy in gottes namen allen andeͣchtigen, gelöbigen cristenlichen lùten kunt und ze wissen getan, ✳ sunder allen den, ✳ so disen brieff hörent oder sechēt
lesen, ✳ als den̄ die erberen lùte zuͦ Lentzburg in der ✳ statt untzhar an gotz dienst deszstukes halb beròbt sind, ✳ ouch swarlich bruch und mangel gehept ✳ und teglich in iro ✳ statt nit mochten mesz haben und doch in
ire ✳ statt ein wirdige cappell mit vier alltaren gewicht ist. den selben gebresten und mangel an gotzdienst ✳ hat angesechen und bekennt der ersam Jenni Jeklin von Tintikon, burger und desz rautz zuͦ Lenzburg, und
hat mit willen siner ewirtin willenclich, mit cristenlicher vorbetrachtung und guͦter ordnung, sich gemacht zuͦ einem ✳ stiffter und anhaber einer ewigen mesz und daran durch iro und ir vordern̄ seleheil willen
und zetrost allen gelöbigen selen ✳ guͦtmütenclich geben und geordnot an gewissen gengen, guͦten stuken irs eignen guͦtz zechen mùt guͦtz kernnengeltz jerlichs und ewigs zinsz und gùllt an ein ewig fruͤmesz
in die gent̄en cappell Lentzburg. darzuͦ die burger zuͦ Lentzburg oͧch als cristen gelöbig lùtt getan ✳ mit iro rat, fùrdernùsz und hillff under einandnˀ erworben und daran geben haben ✳ sovil, daz ein priester,
der ye zuͦ zytten die selben frümesz mit singen und lesen begat, ✳ ouch daruf erwellt, presentiert und investyert wirt, ✳ sol nùtzen, niessen und enpfachen in gottes namen und dienst viertzig mùt kernnengeltz jerlichˀ
und ewiger gùllt und zinsz ane allen abgang, mindrung, inväll und gebresten als den̄ die selben stuk geng, gewisz und wolgelegen sind, wond nu gotes dienst und ordnung luter und gerecht sin sol und ist
àne all bösz geverd. darumb daz den̄ in kùnfftigen zyten dehein irrung und miszhellung erwachsz und ufferstand, ✳ so haben der obgen̄t Jenni Jeklin und die burger gemeinlich zuͦ Lentzburg als stiffter dise
fruͤmesz geordnet, gestifft und gesetzt mit söllichen artikeln̄ und dem underscheid als hernach stàt: desz ersten, daz die burger gemeinlich zuͦ Lentzburg die egent̄en mesz ze lichen habent, yetz und hienach, ze ewigen
zyten und zeerwellen einen erberen priester geschikten und den zepresentieren ane menglichs irrung und widersprechen. item, die mesz ist geordnot zehaben in der ere der heiligen, hochen dry falltikeit und
Maryen, gotes muͦter, und aller heiligen umb der obgent̄en stiffter, iro vordern̄, aller gelöbigen selen und aller dere, so ir hillff und heiliges allmuͦsen darzuͦ tuͦnd, heile willen. item, die fruͤmesz sol volbracht werd₎
ze fruͤger zÿt als den̄ fruͣmesz ze haben gewonlich und gemein ist, uff welhem alltar in der cappell der selb priester, der darzuͦ gewidmot wirt, wil, so den̄ der ander frümesser nit mesz hat. ✳ den̄ die
ander frümesz untzhar und noch allweg gewonlich beschicht uff dem obern̄ alltar. item, die frümesz sol wùchlich vollbracht werden uff zinstag von den ✳ selen, darnach uff dornstag, uff ✳ samstag und
uff son̄tag allweg vom zytt oder nach dem und der pryester gnad hat und ermant wirt ane mindrung. doch so sol die frümesz uff ✳ son̄tag und ander virtag mit der ander frümesz insunders zuͦ rechtˀ
fruͤmesz zÿtt gehept werden umb daz ein lùtpriester ze ✳ Stoͧffen sich nit ze erklagen hab. item, wen̄ diser frümesser ùber alltar gat, was im den̄ uff den alltar geoppffert und geleit wirt, sol einem lùtpriester ze ✳ Stoͧffen werden. item, ein jeglicher frümesser, der zuͦ diser pfroͧnd kumpt und von den burgern̄ zuͦ Lentzburg presentiert wirt, sol zuͦ Lentzburg hushäblich sytzen. item, so haben die von Lentzburg
und Jenni Jeklin als ✳ stiffter der mesz betrachtot, daz sy zuͦ ir lùtkilchen ✳ Stoͧffen lebendig und totten gehörent und darumb, durch iro und ir vordnˀ sele heil willen, so hand sy iro eigens willen dise
ordnung angesechen und die mesz also gestifft, daz ein frümesser, der ye zuͦ zytten zuͦ diser frümesz erwellt wirt, ✳ sol die vier hochzittlichen hochzitt, ouch uff unser fròwen tagen ze der lichtmesz, anuntiationis, asumptionis und nativitatis, ouch uff die killwiche desz gotzhus ✳ Stoͧffen und uff aller selen tagen zuͦ ✳ Stoͧffen in der kilchen mesz haben. ✳ es weͣre den̄, daz von geschicht wegen der ander
und erst frümesser by der ✳ statt nit weͣre, den̄ so sol er in der ✳ statt uff den selben tag mesz haben und nit ze ✳ Stoͧffen. item, fùro wellent Jenni Jeklin und die von Lentzburg als ✳ stiffter, daz der frümesse₎
in sinem korwˀk zuͦ hochzittlichen tagen, so obstand, es sy am abend oder am tag, so man guͦt wetter hat und ein frümesser das tuͦn mag, sol hellffen singen und lesen uff dem berg ✳ Stoͧffen. doch daz ein lùtpriester sich nit daruff verlàsz und dester ringvertiger uff die selben zitt sy sich von dem gotzhus ze fügen, er habe den̄ kuntliche und redliche ursach. doch was ein frümesser, wie vor und nach stat,
tuͦn sol, ✳ söllent in die von Lentzburg zewisen haben als stiffter. item, die von Lentzburg und Jenni Jeklin wellent, daz ein frümesser, wen̄ sant Marx tag oder crùtzwoch ist, ✳ ouch mit crùtzgange, ouch
ob gemein undertanē crùtzgeng ze tuͦn ordnen wurdent, die den̄ der frümesser tuͦn moͤcht, ouch daby sin und singen hellffen sölle, als sich den̄ gebùrt. item, der frümesser sol oͧch all zinstag oder uff
✳ samstag in der fronvasten oder ✳ stiffter und aller iro vordern̄ oͧch aller dero, so ir stùr und hillff zuͦ diser mesz tuͦnd, ze ewigen zytten offenlich in der cappell ob dem alltar gedechtnùsz haben und
fùr die gott bitten. item, dise frümesz ist luter durch notdurfft armer lùten angesechen, also daz die selb frümesz in allweg sol unschedlich sin und volbracht werden der lùtpriestery ze ✳ Stoͧffen, nu und
ze ewigen zytten, alles mit söllicher bescheidenheit und worten als obstand, alles ungevarlich. die frümesz ist ouch verwilliget, vergùnst und verhengt ze stifften inner geschribn̄ wise von dem ersamē
hnˀ Johansen von Lo, lùtpriester ze ✳ Stoͧffen, von bitt wegen der von Lentzburg, inbywesen der edeln̄, hochgelerten, ✳ strengen und vesten hnˀ Hartmans von Balldegg, lerer bäpstlichs und keiserlichs rechten, korherˀ
der wirdigen stifft ze Costentz und Kur ꝫcꝭ, ✳ hnˀ Marqwartz von Balldegg, ritter, junkher Albrechtz von Rinach, junkher Petters von Griffensee und ander. und wond nu sölliche ordnung zevestnen und bestäten
ist, darumb haben wir, obgent̄en von Lentzburg, disz alles fùr die erwirdigen, geistlichen unser gnedigen fròwen, epptissin und covent ze Kùngszfelden, gebracht und sy durch uns selbs und ander dienstlich
und ernstlich gebetten als kilcherˀen der lùtkilchen ze ✳ Stoͧffen, darin̄ ouch Lentzburg gelegen ist, ✳ daz sy söllichs also under ir sigel vˀwilligen wellent, daz sy òch umb gottes und söllicher bett willen gnedclich
und güttlich getan habent als harnach stàt. wir, gräfin Elszbeth von Liningen, eptissin, und gemeinˀ covent ze Kùngszfelden, bekennē offenlich fùr ùns und unser nachkomē, daz wir nach söllichem anbring₎,
bitten und begeren die mesz umbe merung und fùrderung gottes dienst verwilliget und unsern̄ gunst und willen darzuͦ geben habent, doch also und in den worten, daz sie belib und bestand, yetz und
hinfùr ewenclich, ùns, unserm̄ gotzhus ze Kùngszfelden, unser kilchen und lùtpriesterige ze ✳ Stoͧffen in den obern̄ und allen andnˀ artikeln̄ und sust inallweg gantz unvˀgriffen und an schaden und anders
nit ungevarlich in krafft und urkùnd disz brieffs, daran wir desz alles zuͦ warem, vestem urkùnde unsers covents ze Kùngszfelden insigel offenlich gehenkt habent. wir, der ✳ schulth̄s, der ràt,
Jenni Jeklin und die burger gemeinlich zuͦ Lentzburg, als ✳ stiffter verjechent aller vorgeschribnˀ dingen desz zuͦ merer sicherheit und vester bestätung. ✳ so habn̄ wir unser ✳ statt minder insigel
ouch getan henken an disen brieff, der geben ist uff ✳ sant Gallen abendt desz jares, do man zallt von der geburt Cristi thusent vierhundert fùnffzig und vier jar.
Wir, die yetz geschribnen ✳ schulth̄s, ràt und gemein burgˀ ze Lentzburg, bekennē, daz die obgemelltn̄ unser gnedigen fròwen ze Kùngszfelden uns sölliche stifft und
ordnung innergeschribnˀ wise vergùnst die mesz verwilliget und erbetten habent desz selben ordnung und ✳ stifft brieffs, in allen worten und artikeln̄ ein̄ gelichen brieff und vidimꝰ ze geben, daz wir och mit disem gegenwùrtigen brief tuͦnd. ze warem urkùnd haben wir unser ✳ statt gemein insigel getan henken
offenlich an disen brieff, der geben ist uff dornstag, den ersten im aberellen, nach geburt Cristi vierzechenhundert fùnffzig und vier jar.